'Američka vjera' - utjecaj nacionalne kulture na vjeru (4/2/04) - 2004-02-03
Amerikanci žive u vrlo dinamičnom, inovativnom društvu koje utječe i na česte mijene u vjerskom životu, bez obzira radi li se o kršćani
Amerikanci su se oduvijek smatrali religioznim ljudima - čak i ako ne idu u crkvu, čak ako i ne prakticiraju svoju vjeru! Vjerska uvjerenja Amerikanaca uvijek su, između ostaloga, i odraz njihove specifične, nacionalne kulture. Za znanstvenike poput sociologa i političkog stručnjaka Alana Wolfea, vjera predstavlja temelj života u Americi. "Da biste razumjeli američku politiku, morate razumjeti vjeru. Sve vas vodi do vjere – sport, zabava i sve ostalo. Naša je zemlja vrlo religiozna" - kaže Alan Wolfe, autor knjige "Transformacija američke religije". On u njoj tvrdi da se vjera u Americi kreće novim smjerom - mijenja se u skladu s drugim društvenim promjenama. Amerikanci žive u vrlo dinamičnom, inovativnom društvu, pa je teško očekivati da će religija neprestano biti ista. Vjera je, baš poput kulture, jaka sila koja ima sveobuhvatni utjecaj na ljude. A kada kultura i vjera dođu u sukob, kaže profesor Wolfe, kultura pobjeđuje: "Američka kultura često se opisuje kao kultura individualizma – kao kultura slobode pojedinca, slobodnog izbora i prilika za svakoga. Ti aspekti kulture uveliko utječu i na vjeru. Na primjer, prije stotinjak godina, ljudi su odrastali s vjerom svojih roditelja i obično bi se te vjere držali cijeli život. Danas, međutim ljudi danas mogu i slobodno izabrati svoju vjeru i mogu je promijeniti kada zažele." Utjecaj kulture na vjeru, kaže Michel Fishbach, rabin iz Chevy Chasea u Marylandu, može biti i vrlo pozitivan: "Mislim da je izvanredno da vjerske tradicije imaju prilike mnogo naučiti od američke kulture. Sama ideja demokracije, kada se internalizira u vlastitu vjeru, dovela je do nečeg novog, nečeg zadivljujućeg. Amerikanci su puno religiozniji od Europljana, gdje postoje državne vjere i crkve. Ovdje vlada separacija crkve i države, no, Amerikanci se po slobodnom izboru definiraju kao religiozni ljudi. Vjera je u slobodi procvala na načine na koje to nitko nije očekivao." Čak i nove vjere u Americi transformiraju se u novim uvjetima. Imam islamskog centra u Los Angelesu Mostafa Alqazwini ističe primjer mladih američkih muslimana, koji ponovno otkrivaju vjeru svojih roditelja, ali bez pritiska sa strane, u punoj slobodi. Sjedinjene Države prve su u svijetu slobodu vjere zajamčile ustavom. A ta sloboda omogućuje raznim vjerama da se transformiraju i da se razvijaju, što mnoge vjere u Americi čini – američkim vjerama.